DWมีซิลลิง-ฟลอร์เริ่ม5ก.ค.
ตลาดหลักทรัพย์ออกโรงคุม DW วอร์แรนต์ TSR ตั้งกติการาคาซิลลิงฟลอร์ ดีเดย์ 5 ก.ค.นี้
20 ส.ค. 2554

ตลาดหลักทรัพย์ออกโรงคุม DW วอร์แรนต์ TSR ตั้งกติการาคาซิลลิงฟลอร์ ดีเดย์ 5 ก.ค.นี้ 
ตลาดหลักทรัพย์แห่งประเทศไทย ส่งจดหมายถึงกรรมการผู้จัดการ โบรกเกอร์และบริษัทหลักทรัพย์ที่ไม่ใช่สมาชิก แจ้งให้ทราบถึงการปรับปรุงหลักเกณฑ์กรอบราคาซื้อขายสูงสุด (ซิลลิง) ราคาต่ำสุด (ฟลอร์) ของใบสำคัญแสดงสิทธิซื้อหุ้น (วอร์แรนต์) ใบสำคัญแสดงสิทธิอนุพันธ์ (DW) และใบแสดงสิทธิในการซื้อหุ้นเพิ่มทุนที่โอนสิทธิได้ (TSR)
ทั้งนี้ เพื่อป้องกันความผันผวนของราคาซื้อขายและจำกัดความเสี่ยงของนักลงทุน โดยจะเริ่มมีผลตั้งแต่วันที่ 5 ก.ค. 2554 นี้ เป็นต้นไป
สำหรับเกณฑ์ใหม่กำหนดระดับซิลลิงของหลักทรัพย์ทั้ง 3 ประเภท กรณีเข้าซื้อขายวันแรก (ไอพีโอ) ไว้ที่ไม่เกิน 100% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิ 
ด้านราคาฟลอร์กำหนดให้ลดลงได้ไม่เกิน 50% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิ
กรณีซื้อขายวันต่อไป กำหนดให้หลักทรัพย์ทั้ง 3 ประเภท ในส่วนซิลลิงใช้ราคาไม่เกิน 30% ของราคาปิดวันก่อนหน้าคูณด้วยราคาปิดหุ้นอ้างอิงวันก่อนหน้าคูณอัตราการใช้สิทธิ 
สำหรับราคาฟลอร์กำหนดให้ลดลงได้ไม่เกิน 30% ของราคาปิดหุ้นอ้างอิงวันก่อนหน้าคูณด้วยอัตราการใช้สิทธิ
นอกจากนี้ ตลาดยังมีการเกณฑ์ใหม่เกี่ยวกับระบบคัดกรองคำสั่งซื้อขายโดย DW จะใช้เกณฑ์เดียวกับวอร์แรนต์ และ TSR ในปัจจุบัน อย่างเช่นช่วงก่อนเปิดและปิดตลาด จะเตะคำสั่งที่มีราคานอกช่วงบวกหรือลบ 50% ของราคาที่คาดว่าจะเปิดหรือปิด
ทั้งนี้ ปัจจุบัน DW ไม่มีเกณฑ์กำหนดราคาซิลลิงฟลอร์ ทั้งในการซื้อขายวันแรกและการซื้อขายทั่วไป 
ขณะที่วอร์แรนต์และ TSR ในวันแรกไม่มีซิลลิงและฟลอร์เช่นเดียวกัน ส่วนในวันต่อไปมีกำหนดราคาขึ้นและลงไม่เกิน 30% ของราคาปิดวันก่อนหน้าคูณด้วยราคาปิดหุ้นอ้างอิงวันก่อนหน้าคูณอัตราการใช้สิทธิ 
ดังนั้น จึงปรับเกณฑ์ DW มาใช้เหมือนกับวอร์แรนต์ และ TSR